## Uredba o osnivanju Centra za ljudska prava

### NN 65/2005 (25.5.2005.), Uredba o osnivanju Centra za ljudska prava

# VLADA REPUBLIKE HRVATSKE

**1243**

Na temelju članka 12. stavka 2. Zakona o
ustanovama (»Narod­ne novine«, br. 76/93, 29/97 i
47/99), Vlada Republike Hrvatske je na sjednici održanoj 20. svibnja 2005.
godine donijela

## UREDBU

### O OSNIVANJU CENTRA ZA LJUDSKA PRAVA

Članak 1.

Ovom Uredbom osniva se Centar za ljudska prava
(u daljnjem tekstu: Centar) kao javna ustanova, te uređuje djelatnost,
ustrojstvo, prava i obveze Centra.

Članak 2.

(1) Djelatnost Centra je promicanje ljudskih
prava u Republici Hrvatskoj.

(2) U obavljanju djelatnosti iz stavka 1. ovog
članka, Centar:

– prati stanje ljudskih prava u Republici
Hrvatskoj;

– ukazuje na potrebu zaštite ljudskih prava;

– provodi informiranja i educiranja iz područja zaštite
ljudskih prava;

– organizira javne tribine, okrugle stolove i
predavanja iz područja zaštite ljudskih prava;

– potiče suradnju između tijela državne vlasti,
organizacija civilnog društva, međunarodnih organizacija i akademskih
institucija na području zaštite ljudskih prava;

– osniva i održava specijalnu biblioteku s
područja zaštite ljudskih prava;

– pruža podršku organizacijama civilnog društva
na području zaštite ljudskih prava;

– obavlja izdavačku djelatnost;

– obavlja i druge djelatnosti kojima ostvaruje
cilj osnivanja, u skladu sa zakonom.

Članak 3.

(1) Osnivač Centra je Republika Hrvatska, a
osnivačka prava i dužnosti u ime osnivača obavlja Vlada Republike Hrvatske.

(2) Centar ima svojstvo pravne osobe i upisuje
se u sudski registar.

(3) Sjedište Centra je u Zagrebu, Ulica kralja
Držislava 6.

Članak 4.

(1) Unutarnje ustrojstvo, obavljanje djelatnosti
Centra, te drugi uvjeti poslovanja Centra uređuju se Statutom Centra.

(2) Statut Centra donosi Upravno vijeće uz
suglasnost osnivača.

Članak 5.

(1) Centar stječe sredstva za obavljanje svoje
djelatnosti iz državnog proračuna i iz vlastitih prihoda, te drugih izvora u
skladu sa zakonom.

(2) Za osnivanje i početak rada Centra
osiguravaju se sredstva u državnom proračunu Republike Hrvatske u kunskoj protuvrijednosti
od 50.000 USD.

Članak 6.

Tijela Centra su: Upravno vijeće i Ravnatelj
Centra.

Članak 7.

(1) Centrom upravlja Upravno vijeće koje ima
predsjednika i 8 članova.

(2) U Upravno vijeće imenuje se po jedan
predstavnik:

– Ministarstva vanjskih poslova i europskih
integracija

– Ureda za ljudska prava Vlade Republike
Hrvatske

– Ureda pučkog pravobranitelja

– Ureda pravobraniteljice za ravnopravnost
spolova

– Sveučilišta u Zagrebu

– Filozofskog fakulteta

– Hrvatskog helsinškog odbora

– organizacija civilnog društva koje se bave
promicanjem rav­nopravnosti
spolova

– nacionalnih manjina.

Predsjednika Upravnog vijeća će imenovati Vlada
Republike Hrvatske iz reda imenovanih članova Upravnog vijeća Centra.

(3) Predsjednika i članove Upravnog vijeća
imenuje i razrješava Vlada Republike Hrvatske na razdoblje od četiri godine.

(4) Upravno vijeće donosi program rada i razvoja
Centra, nadzire njihovo izvršavanje, odlučuje o financijskom planu i godišnjem
obračunu, predlaže Vladi Republike Hrvatske promjenu ili proširenje
djelatnosti, donosi Statut i druge opće akte, daje Vladi Republike Hrvatske i
ravnatelju Centra prijedloge i mišljenja o pojedinim pitanjima, te donosi
odluke i obavlja druge poslove određene zakonom, ovom Uredbom i Statutom Centra.

(5) Način donošenja odluka Upravnog vijeća i
druga pitanja u vezi s radom Upravnog vijeća uređuju se Statutom Centra.

Članak 8.

(1) Centar zastupa i predstavlja ravnatelj.

(2) Ravnatelja imenuje i razrješava Vlada
Republike Hrvatske na vrijeme od četiri godine.

Članak 9.

Ravnatelj:

– vodi rad i poslovanje Centra,

– predstavlja i zastupa Centar u svim postupcima
pred sudovima, upravnim i drugim državnim tijelima, te pravnim osobama s javnim
ovlastima,

– poduzima sve pravne radnje u ime i za račun
Centra,

– predlaže Upravnom vijeću program rada,
financijski plan, godišnji obračun, godišnji izvještaj o radu i poslovanju
Centra, te opće akte Centra,

– odlučuje o stjecanju, otuđenju ili opterećenju
nekretnina i druge imovine, odnosno sklapanju drugog pravnog posla, ako
vrijednost pojedinačnog ugovora ne prelazi iznos od 200.000,00 kuna,

– odlučuje, uz suglasnost Upravnog vijeća, o
stjecanju, otuđenju ili opterećenju nekretnina i druge imovine, odnosno
sklapanju drugog pravnog posla, ako vrijednost pojedinačnog ugovora prelazi
iznos od 200.000,00 kuna,

– sudjeluje u prikupljanju financijske pomoći za
vanjsko financiranje Centra,

– obavlja i druge poslove u skladu sa zakonom i
ovom Ured­bom.

Članak 10.

Centar ne može bez suglasnosti Vlade Republike
Hrvatske steći, opteretiti ili otuđiti nekretninu i drugu imovinu, odnosno
sklopiti drugi pravni posao, čija je vrijednost veća od 1.000.000,00 kuna.

Članak 11.

Centar će koristiti svoja sredstva, uključivo i
dobit ostvarenu poslovanjem, isključivo za obavljanje i razvoj djelatnosti
Centra, sukladno ovoj Uredbi i Statutu Centra.

Članak 12.

(1) Centar za obaveze prema trećima odgovara
cijelom svojom imovinom. Osnivač solidarno i neograničeno odgovara za obaveze
Centra.

(2) Gubici Centra pokrivaju se iz sredstava
Centra.

Članak 13.

(1) Rad Centra je javan.

(2) O javnosti rada Centra skrbi Ravnatelj.

(3) Upravno vijeće dužno je najmanje jedanput
godišnje podnijeti izvješće o radu Vladi Republike Hrvatske.

Članak 14.

(1) Vlada Republike Hrvatske imenovat će
privremenog rav­natelja
Centra u roku 30 dana od dana stupanja na snagu ove Uredbe.

(2) Privremeni ravnatelj obavit će poslove u
vezi s upisom Centra u sudski registar i organiziranja početka rada Centra.

(3) Mandat privremenog ravnatelja traje do
imenovanja Ravnatelja Centra, ali ne duže od godinu dana od dana stupanja na
snagu ove Uredbe.

Članak 15.

Centar počinje s radom danom upisa u sudski
registar.

Članak 16.

Statut Centra donijet će Upravno vijeće u roku
30 dana od dana upisa u sudski registar.

Članak 17.

Ova Uredba stupa na snagu danom objave u
»Narodnim novinama«.

Klasa: 004-01/05-02/07

Urbroj: 5030108-05-1

Zagreb, 20. svibnja 2005.

Predsjednik

**dr****. sc. Ivo Sanader**,
v. r.

Uredba, NN 65/2005-1243